DA boer agteruit in tussenverkiesings(Foto: Demokratiese Alliansie/da.org.za) Die DA het twee oorwegend bruin wyke in die Kaapse metropool behou en een in Vredendal verloor in vandeesweek se munisipale tussenverkiesings. In al drie tussenverkiesings het die DA stewig agteruit geboer. Die ANC kon nie munt slaan uit die DA se probleme in die metropool nie, maar het wel in die wyk in Vredendal uitgeblink. Die DA het ŉ nederlaag ervaar in Matzikama wyk 4, ŉ oorwegend bruin buurt in Vredendal-Noord, wat lank ŉ ANC-vesting was, maar in 2016 deur die DA gewen is. Vandeesweek het Cecil le Fleur die wyk vir die ANC teruggewen met 1 145 stemme teen die DA se 842, Good was derde met 110 stemme, die Khoisan Heavenly Party het 60 stemme gekry, die ACDP 28 stemme en die EFF was laaste met 27 stemme. Dit verteenwoordig ŉ swaai van 9 persentasiepunte teen die DA sedert 2016. Die DA het wel Kaapstad se wyk 19 gewen. Dít is ŉ deel van Kuilsrivier wat oorwegend bruin is, maar sowat 17% van die kiesers is swart Xhosasprekendes. Ebrahim Sawant (DA) het 2 062 stemme gekry teenoor 862 vir Good. Die ANC het 676 stemme gekry, gevolg deur die ACDP met 353. Die EFF het 164 stemme gekry (hul beste vertoning van die dag), die Organic Humanity Movement 45 en die Democratic Independent Party 22 stemme. Dit verteenwoordig ŉ swaai van 17 persentasiepunte teen die DA vergeleke met 2016. Die DA het ook weer Kaapstad wyk 82, die woonbuurt Tafelsig in die DA-hartland van Mitchells Plain, verower. Dié wyk het ŉ geskiedenis dat kiesers ondersteunend is aan die Good-leier, Patricia de Lille, wie se vorige party, die Onafhanklike Demokrate, die wyk in 2006 gewen het voordat die DA hulle ontsetel het. Vandeesweek is Washiela Harris (DA) tot die nuwe stadsraadslid verkies met 2 422 stemme, gevolg deur Good met 492 stemme, die ACDP met 441 stemme, ŉ onafhanklike met 179 stemme, die ANC met 144, nog ŉ onafhanklike met 61 stemme, die Kaapse Party met 18 stemme, die Democratic Independent Party met 12 stemme, ŉ derde onafhanklike met 11 en die EFF laaste met 3 stemme. Dit verteenwoordig ŉ swaai van 19 persentasiepunte teen die DA, wat waarskynlik wys hoe seer die behandeling van De Lille die DA by die stembus maak.